
Облыстардың, республикалық маңызы бар қалалардың әкімдіктеріне 	
Тіл заңнамасының сақталуы туралы
ҚРҒылым және жоғары білім министрлігі тіл саясатын іске асыру жөніндегі уәкілетті орган ретінде мемлекеттік органдар мен оларға ведомстволық бағынысты ұйымдарда тіл заңнамасы талаптарының қатаң сақталуына тұрақты түрде мониторинг жүргізеді.
Қазақстан Республикасының Конституциясының 9-бабына сәйкес мемлекеттік тіл – қазақ тілі. Мемлекеттік тілдің қоғамдық өмірдің барлық саласында заң талаптарына сай қолданылуын қамтамасыз ету мемлекеттік органдардың, білім беру ұйымдарының және қоғамның ортақ жауапкершілігі.
«Қазақстан Республикасындағы тіл туралы» ҚР заңына (бұдан әрі - Заң) сәйкес елімізде мемлекеттiк тiл - қазақ тiлi және мемлекеттiң бүкiл аумағында қоғамдық қатынастардың барлық саласында қолданылатын мемлекеттiк басқару, заң шығару, сот iсiн жүргiзу және iс қағаздарын жүргiзу тiлi.
Аталған Заңның 21-бабына сәйкес бланкілер, маңдайшалар, хабарландырулар, жарнамалар, баға көрсеткіштері, прейскуранттар және өзге де көрнекi ақпарат мемлекеттік тілде, қажет болған кезде орыс тілінде және (немесе) басқа тiлдерде де орналастырылады.
Деректемелер мен көрнекі ақпараттың барлық мәтiнi мынадай ретпен: мемлекеттiк тiлде - сол жағына немесе жоғарғы жағына, орыс тiлiнде оң жағына немесе төменгi жағына орналасады, бiрдей өлшемдегi әрiптермен жазылады.
Демек, қазақ тіліндегі мәтіннің орналасу реті мен ресімделуі еркін таңдау мәселесі емес, заңнама талаптарына сәйкес орындалуға тиіс міндет.
Осыған орай, мектептерде және өзге де білім беру ұйымдарында мұғалімдердің, оқушылар мен ата-аналардың назарына қатысты орналастырылатын барлық маңдайшаларға, ақпараттық тақталарға, хабарландыруларға, нұсқағыштарға, кабинеттердің атауларына және басқа да көрнекі ақпаратқа қатысты заңнама талаптарының сақталуына назар аударуды сұраймыз. Мәселен, білім беру ұйымдарының фойелеріндегітүрлі ұйымдастырушылар тарапынан орналастырылатын үйірмелер, басқа да жарнамалар (афишалар). 
Мектептегі көрнекі ақпараттың заңға сай ресімделуі құқықтық талаптарды орындаумен ғана шектелмейді. Бұл оқушылардың мемлекеттік тілдің мәртебесін күнделікті білім беру ортасында қабылдауына ықпал ететін маңызды фактор. Қазақстанның болашағын қалыптастыратын жас ұрпақ мектеп қабырғасында мемлекеттік тілдің қоғамдық кеңістіктегі орнын көріп, оның қолданысына құрметпен қарауды үйренеді. Ал мектепке келетін ата-аналар үшін көрнекі ақпараттың сауатты әрі жүйелі ресімделуі білім беру ұйымындағы тілдік мәдениеттің және заң талаптарына деген жауапкершіліктің көрсеткіші.
Сонымен бірге Заңның 25-бабына сәйкес уәкілетті орган орталық және жергілікті атқарушы органдарда, сондай-ақ оларға бағынысты ұйымдарда Қазақстан Республикасының тіл туралы заңнамасының сақталуына бақылау жүргізеді және анықталған бұзушылықтарды жою жөнінде тиісті ұсынымдар енгізеді.
Жоғарыда баяндалғандардың негізінде «Әкімшілік құқық бұзушылық туралы»Қазақстан Республикасыкодексінің 75-бабында тіл туралы заңнама талаптарын бұзғаны үшін әкімшілік жауаптылық көзделгенінескере келе:
-қала, аудан/ауылдардың білім беру ұйымдарында орналастырылған көрнекі ақпараттың тіл заңнамасы талаптарына сәйкестігін зерделеп, анықталған сәйкессіздіктерді заңнамада белгіленген тәртіппен жою жөнінде тиісті шаралар қабылдауды;
- аталған мәселе бойынша білім басқармасына тиісті тапсырма беруге және осы хатты меншік нысанына қарамастан барлық білім беру ұйымдары (балабақша, мектеп, колледж) басшыларының назарына жеткізуге қолдау көрсетуді және қабылданған шаралар туралы қорытынды ақпаратты ағымдағы жылғы 27 қарашаға дейін жолдауды сұраймыз. 

Вице-министр							Т. Ешенқұлов

